It-Tlieta 29 ta' Marzu 2016: L-Arċisqof Charles J. Scicluna iċċelebra Quddiesa fil-ftuħ ta' Konferenza Internazzjonali dwar l-Etika fil-post tax-xogħol, l-Isptar Mater Dei. Il-Quddiesa kienet iċċelebrata fil-Kappella tal-Isptar Mater Dei. Omelija tal-Arċisqof Charles J. Scicluna Ippermettuli naqsam magħkom ftit ħsibijiet ispirati minn dan l-Evanġelju. L-ewwel ħsieb huwa dwar ir-reazzjoni ta' Marija ta' Magdala għall-mewt ta' Ġesù. Hemm il-bikja għat-telfa tiegħU u hemm il-bikja konfuża għall-fatt li ma sabitx il-katavru tiegħu. "Ħadu lil Sidi u ma nafux fejn qegħduh" (Ġw 20, 13) L-ewwel nett għandu wieħed jifhem is-sens ta' telfa ta' Marija ta' Magdala li rat lil Ġesù jmut; hija waħda mix-xhieda diretti tal-mewt ta' Ġesù. Lil Ġesù hija ratu jmut. Issa tara l-qabar vojt. Marret tfittex katavru u ma sabitux; u hemm it-tieni telfa: it-telfa ta' min m'għandux fuq xiex jibki, itteħidlu saħansitra l-oġġett tal-bereavement tiegħu, l-oġġett tal-telfa tiegħu. Din hija esperjenza li jgħaddu minnha diversi minn ħutna. "Ejjew naħsbu f'dawk li qrabathom jintilfu mgħarrqin fil-Mediterran, jew inkella f'xi diżastru naturali, jew terroristiku u ma jinstabux." Mat-telfa għall-ħajja, hemm ukoll it-telfa tal-oġġett tas-sogħba u tal-biki tagħna. Aħna nistgħu nifhmu d-domanda qawwija ta' Marija ta' Magdala li għandha bżonn il-katavru ta' Ġesù biex tkompli turi l-għożża tagħha u l-imħabba tagħha. Ir-risposta tal-qawmien mill-imwiet hija risposta li tissorprendiha. Allavolja tant midħla tal-Imgħallem, hija wkoll xhud ta' tant affarijiet straordinarji li għamel, imma quddiemu ma tgħarfux. "Sinjur jekk ħadtu inti minn hawn, għidli fejn ħadtu u jiena nġibu lura" (Ġw 20,15). Marija ta' Magdala hija interessata biex jerġa jkollha l-katavru. Imma dak li qed ikellimha huwa Ġesù ħaj u tagħrfu meta jsejħilha b'isimha: "Marjam", "Rabbuni", Mgħallem tiegħi (v. 16). Ġesù lill-ħbiebu li kienu ttradewh isejħilhom "Missieri, Missierkom, Alla tagħkom". Dawn huma kliem ta' rikonċiljazzjoni Jien "se nitla' għand Missieri u Missierkom, Alla tiegħi u Alla tagħkom" (v 17). Lil dawk li ttradewh isejhilhom ħutu. Il-kliem tiegħu huwa kliem ta' rikonċiljazzjoni, huwa kliem ta' paċi, huwa kliem ta' sabar u ta' faraġ. L-esperjenza tagħha kienet tant esperjenza qawwija li tista' tagħti l-aħbar lid-dixxipli ta' Ġesù: "Rajt lill-Mulej" (v 18).
Tkun qabża fil-kwalità meta nsejħu lil persuna b'ismu